《枫桥夜月行送友人张逢吉自金陵归吴省墓》
明代·史谨

石头城西白鹭洲，楼船朝发江雨收。汀花岸草竞春色，山鸟雨雨鸣钩辀。

把酒看山下吴会，东风吹花拂旌旆。长洲苑外见枫桥，彷佛沧溟露鳌背。

夜倚阑干玩明月，二十年来几圆缺。今夕重过一惘然，月还如旧形容别。

桥边萧萧数株柳，月挂梢头夜方久。当时张继已无闻，惟有华鲸月中吼。

东望先茔片云隔，九峰如剑参差碧。君今祭扫向云深，清梦还临凤池侧。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。